Na osnovu člana 12 stav 1 alineja 8 Statuta Javne ustanove Sportska dvorana u Tivtu br. 27 od 20.02.1998. godine, i Odluke o izmjeni i dopuni Statuta Javne ustanove Sportska dvorana u Tivtu br. 215 od 13.12.2012. godine, Savjet Javne ustanove Sportska dvorana Tivat, na sjednici održanoj 30.08.2021.godine, donio je

**S T A T U T**

**Javne ustanove Sportska dvorana Tivat**

**I OSNOVNE ODREDBE**

**Predmet**

**Član 1**

Ovim Statutom uređuju se pitanja od značaja za organizaciju, upravljanje, rad i funkcionisanje Javne ustanove Sportska dvorana Tivat (u daljem tekstu: Ustanova): naziv, sjedište i adresa Ustanove; djelatnost Ustanove; djelokrug rada organa upravljanja i rukovođenja; uslovi i postupak za imenovanje i razrješenje člana organa upravljanja; uslovi i postupak za izbor i razrješenje direktora; opšta akta Ustanove i način njihovog donošenja; finansiranje rada; javnost rada; i druga pitanja od značaja za rad Ustanove.

**Član 2**

Izrazi koji se u ovom Statutu koriste za fizička lica u muškom rodu podrazumijevaju iste izraze u ženskom rodu.

**Status**

**Član 3**

Ustanova je u skladu sa osnivačkim aktom organizovana kao samostalna javna ustanova, čija je djelatnost od posebnog društvenog interesa.

Osnivač Ustanove je Opština Tivat (u daljem tekstu: Osnivač).

O promjeni statusa Ustanove odlučuje Osnivač.

**Član 4**

Ustanova ima svojstvo pravnog lica sa pravima, obavezama i odgovornošću, u skladu sa zakonom, osnivačkim aktom i ovim Statutom.

Ustanova stiče svojstvo pravnog lica danom upisa u Centralni registar privrednih subjekata Crne Gore.

U pravnom prometu sa trećim licima Ustanova istupa u svoje ime i za svoj račun, zaključuje ugovore i obavlja druge poslove u skladu sa zakonom, osnivačkim aktom i ovim Statutom.

**II NAZIV I SJEDIŠTE**

**Naziv**

**Član 5**

Ustanova posluje pod punim i skraćenim nazivom.

Puni naziv je: Javna ustanova Sportska dvorana Tivat.

Skraćeni naziv je: JU Sportska dvorana Tivat.

U pravnom prometu sa inostranstvom Ustanova može koristiti svoj naziv i na stranim jezicima.

Naziv Ustanove mora biti istaknut na zgradi sjedišta.

Ustanova može promijeniti naziv i sjedište samo odlukom Osnivača.

**Sjedište**

**Član 6**

Sjedište Ustanove je u Tivtu, ulica Župa b.b.

**Pečat, štambilj, memorandum i logo**

**Član 7**

Ustanova ima pečat, štambilj, memorandum i logo.

Pečat je okruglog oblika prečnika 30 mm i sadrži tekst “Javna ustanova - Tivat” ispisan po obodu, i tekst “Sportska dvorana” ispisan u sredini horizontalno.

Štambilj je pravougaonog oblika dimenzija 50 x 20 mm i sadrži tekst “Javna ustanova Sportska dvorana Tivat”, sa rubrikom za upis djelovodnog broja i datuma zavođenja akta.

Način izrade, upotrebe, čuvanja i uništenja pečata i štambilja, kao i sadržaj i oblik memoranduma i logoa propisuje direktor posebnom odlukom.

**III DJELATNOST I ORGANIZACIJA RADA**

**Djelatnost**

**Član 8**

Djelatnost ustanove obuhvata:

1. Organizovanje sportskih takmičenja i priredbi,
2. Organizovanje rekreacije građana,
3. Razvijanje masovne fizičke kulture,
4. Organizovanje i održavanje skupova, sajmova, izložbi, revija, seminara, i dr.,
5. Obavljanje poslove turističke propaganda i reklama u cilju korišćenja objekta za razne turnire,
6. Pružanje usluga prevoza sportskim i kulturnim organizacijama,
7. Pružanje ugostiteljskih usluga,
8. Organizovanje priprema sportskih ekipa,
9. Organizovanje igara na sreću.

Radi potpunijeg korišćenja kapaciteta koji se upotrebljavaju za vršenje osnovne djelatnosti, Ustanova se može baviti i sporednim djelatnostima koje doprinose uspješnijem ostvarivanju osnovne djelatnosti.

Odluku o promjeni djelatnosti donosi Osnivač.

**Organizacija rada**

**Član 9**

Organizacija i način rada Ustanove treba da obezbjede potpuno, efikasno, kvalitetno, blagovremeno i racionalno obavljanje poslova utvrđenih osnivačkim aktom, ovim Statutom i drugim aktima Ustanove.

Organizacija i način rada Ustanove uređuju se aktom o unutrašnjoj organizaciji i sistematizaciji poslova Ustanove.

**IV UPRAVLJANJE I RUKOVOĐENJE**

**Savjet**

**Član 10**

Ustanovom upravlja Savjet Ustanove (u daljem tekstu: Savjet).

Savjet:

1. donosi statut Ustanove;
2. utvrđuje poslovnu politiku i programsku koncepciju razvoja Ustanove;
3. donosi program rada Ustanove;
4. donosi akt o unutrašnjoj organizaciji i sistematizaciji poslova u Ustanovi i druge opšte akte Ustanove;
5. bira i razrješava direktora Ustanove, uz saglasnost Osnivača;
6. usvaja izvještaj o radu i izvještaj o finansijskom poslovanju Ustanove;
7. određuje cijene proizvoda i usluga koje pruža Ustanova;
8. predlaže Osnivaču statusne promjene Ustanove;
9. donosi poslovnik o radu;
10. redovno pisanim putem izvještava Osnivača o poslovanju u Ustanovi, a najmanje jednom u tri mjeseca, i blagovremeno dostavlja Osnivaču zapisnike sa održanih sjednica;
11. vrši i druge poslove u skladu sa zakonom, statutom i drugim opštim aktima Ustanove.

**Član 11**

Savjet ima predsjednika i dva člana.

Predsjednika i članove Savjeta imenuje i razrješava Osnivač.

Mandat predsjednika i članova Savjeta traje četiri godine.

Predsjednik i članovi Savjeta imaju pravo na mjesečnu naknadu koju utvrđuje Osnivač, na osnovu posebne Odluke.

Sredstva za rad Savjeta obezbjeđuje Ustanova.

**Rad i odlučivanje Savjeta**

**Član 12**

Savjet radi u sjednicama.

Sjednice Savjeta saziva i njima predsjedava predsjednik Savjeta.

Savjet punovažno odlučuje kada sjednici prisustvuje većina ukupnog broja članova.

Pripremanje i sazivanje sjednica, način rada i odlučivanja Savjeta, i druga pitanja od značaja za rad Savjeta bliže se uređuju poslovnikom o radu.

Na poziv predsjednika sastanku Savjeta mogu prisustvovati lica čije se mišljenje traži radi razmatranja aktuelnih pitanja koja su na dnevnom redu Savjeta.

**Razrješenje predsjednika i člana Savjeta**

**Član 13**

Predsjednik, odnosno član Savjeta može biti razriješen prije isteka mandata ako:

* podnese ostavku,
* postupa suprotno zakonu ili statutu Ustanove,
* ne vrši dužnost duže od šest mjeseci,
* je pravosnažno osuđen na bezuslovnu kaznu zatvora,
* opstruira rad Savjeta i Ustanove.

U slučaju prestanka mandata predsjedniku ili članu Savjeta prije isteka vremena na koji je imenovan, imenuje se novi član čiji mandat traje do isteka mandata aktuelnog saziva Savjeta.

Inicijativu za razrješenje predsjednika Savjeta može da podnese svaki član Savjeta, direktor, i predsjednik opštine.

Inicijativu za razrješenje člana Savjeta mogu da podnesu predsjednik Savjeta, svaki član Savjeta, direktor, i predsjednik opštine.

Obrazložena inicijativa iz stava 3 i 4 ovog člana dostavlja se Osnivaču na odlučivanje.

**Direktor**

**Član 14**

Ustanovom rukovodi direktor.

Direktor:

1. predlaže statut Ustanove;
2. organizuje rad i vodi poslovanje Ustanove;
3. predstavlja i zastupa Ustanovu;
4. predlaže poslovnu politiku i programsku koncepciju razvoja Ustanove;
5. predlaže akt o unutrašnjoj organizaciji i sistematizaciji poslova u Ustanovi i druge opšte akte koje donosi Savjet;
6. predlaže program rada i finansijski plan Ustanove;
7. podnosi Savjetu i Osnivaču izvještaj o radu i izvještaj o finansijskom poslovanju;
8. stara se o obezbjeđivanju uslova i sredstava za ostvarivanje programa rada;
9. izvršava odluke Savjeta;
10. donosi opšte akte koji nijesu u nadležnosti Savjeta;
11. odgovoran je za zakonitost rada Ustanove;
12. u skladu sa zakonom, do odluke nadležnog organa, obustavlja od izvršenja odluke Savjeta za koje smatra da su nezakonite;
13. postavlja i razrješava rukovodioce unutrašnjih organizacionih jedinica ustanove;
14. odlučuje o zasnivanju i prestanku radnog odnosa u Ustanovi;
15. vrši i druge poslove u skladu sa zakonom, statutom i drugim opštim aktima.

**Izbor direktora**

**Član 15**

Direktor Ustanove bira se na period od četiri godine, na osnovu javnog konkursa koji raspisuje Savjet.

Odluku o izboru direktora donosi Savjet, uz saglasnost Osnivača.

Direktor pored opštih uslova utvrđenih zakonom mora da ispunjava i posebne uslove:

* visoko obrazovanje, VII1 nivo kvalifikacije obrazovanja, i
* najmanje pet godina radnog iskustva.

Kandidat za direktora dužan je da uz prijavu na konkurs podnese program razvoja Ustanove.

Ako se na konkursu ne izabere direktor, odnosno ako Osnivač ne da saglasnost na odluku o izboru, javni konkurs se ponavlja.

Do izbora novog direktora funkciju direktora vrši dotadašnji direktor.

**Predstavljanje i zastupanje**

**Član 16**

Direktor je ovlašćen da u ime Ustanove zaključuje ugovore i vrši druge pravne radnje, da predstavlja Ustanovu pred trećim licima i da je zastupa pred sudovima i drugim organima.

Direktor može ovlašćenje za zastupanje dati drugom licu u obliku pisanog punomoćja.

Punomoćje iz stava 2 ovog člana sadrži obim ovlašćenja i vrijeme važenja.

**Razrješenje direktora**

**Član 17**

Direktor može biti razriješen prije isteka mandata, ako:

* podnese ostavku,
* ne sprovodi odluke Savjeta,
* ispuni neki od uslova propisanih zakonom za prestanak radnog odnosa po sili zakona,
* je pravosnažno osuđen na bezuslovnu kaznu zatvora,
* postupa suprotno zakonu, statutu i opštim aktima Ustanove,
* ne obezbjeđuje zakonit rad Ustanove,
* nenamjenski ili neracionalno koristi sredstva kojim upravlja,
* Savjet ne usvoji program rada ili izvještaj o radu i finansijskom poslovanju Ustanove,
* Osnivač ne da saglasnost na program rada ili izvještaj o radu i finansijskom poslovanju Ustanove.

Ukoliko nastupi neki od razloga za razrješenje direktora, Savjet razrješava direktora uz saglasnost Osnivača.

U slučaju razrješenja direktora, Savjet uz saglasnost Osnivača može imenovati vršioca dužnosti direktora do izbora direktora u skladu sa statutom Ustanove, a najduže na period do šest mjeseci.

**Odnos direktora i Savjeta**

**Član 18**

Direktor za svoj rad odgovara Savjetu.

Direktor je dužan da učestvuje u radu Savjeta bez prava odlučivanja.

Ako Savjet donese akt koji je po ocjeni direktora u suprotnosti za zakonom ili drugim propisom, direktor će na to upozoriti Savjet.

Ako Savjet i nakon upozorenja direktora ostane pri svojoj odluci, direktor će obustaviti izvršenje te odluke, odnosno akta Savjeta, i o tome u roku od tri dana od njegovog donošenja obavijestiti Osnivača.

**Radna tijela**

**Član 19**

U cilju realizovanja programa rada, proučavanja pojedinih pitanja, pripremanja opštih akata ili izvršavanja zadataka i poslova koji zahtijevaju zajednički rad, koordinaciju i saradnju sa drugim organima ili organizacijama, Savjet i direktor mogu da, u skladu sa svojim nadležnostima, obrazuju privremena radna tijela (komisije, radne grupe i dr.).

U radna tijela mogu se angažovati i predstavnici drugih organa i organizacija, naučnih i stručnih institucija, kao i istaknuti pojedinci iz različitih oblasti od značaja za realizaciju zadatog posla.

Odlukom o obrazovanju radnog tijela utvrđuju se status radnog tijela, zadaci, rok za izvršenje zadatka, administrativna i tehnička podrška, i naknada za rad.

**V FINANSIRANJE, OBAVEZE I IMOVINA**

**Član 20**

Sredstva za finansiranje djelatnosti i rad Ustanove ostvaruju se iz:

* budžeta Osnivača;
* sopstvenih prihoda;
* donacija;
* drugih izvora u skladu sa zakonom.

Sredstva iz stava 1 alineja 1 ovog člana obezbjeđuju se na osnovu godišnjeg programa rada i finansijskog plana Ustanove koji se dostavlja Osnivaču do kraja novembra tekuće godine za narednu godinu, a na koji Osnivač daje saglasnost.

**Program rada**

**Član 21**

Ustanova obavlja djelatnost na osnovu programa rada.

Program rada sadrži:

* pregled aktivnosti,
* osnovnu sadržinu programskog posla,
* nosioce posla,
* rokove za izvršenje posla,
* subjekte saradnje,
* pregled potrebnih finansijskih sredstava za programske aktivnosti (finansijski plan).

**Obaveze Ustanove**

**Član 22**

Ustanova je dužna da obavlja djelatnost za koju je osnovana, namjenski koristi sredstva za rad, i da Osnivaču do kraja aprila tekuće godine podnese izvještaj o radu i izveštaj o finansijskom poslovanju za prethodnu godinu, na saglasnost.

**Obaveze Osnivača**

**Član 23**

Obaveza Osnivača je da obezbijedi sredstva i uslove za rad Ustanove.

Sredstva iz stava 1 ovog člana obuhvataju: sredstva za zarade i ostala primanja zaposlenih, materijalne troškove, održavanje i osiguravanje objekta i opreme, tehničko-tehnološko opremanje za realizaciju programskih aktivnosti.

Osnivač odgovara za obaveze Ustanove.

**Član 24**

Osnivač:

* daje saglasnost na statut Ustanove,
* daje saglasnost na program rada,
* daje saglasnost na izvještaj o radu i izvještaj o finansijskom poslovanju,
* imenuje i razrješava savjet,
* daje saglasnost na izbor direktora,
* donosi odluku o promjeni statusa, djelatnosti i naziva Ustanove,
* vrši i druge poslove od interesa za ostvarivanje funkcije Osnivača.

 **Sopstveni prihodi**

**Član 25**

Ustanova može ostvarivati prihode vršenjem djelatnosti za koju je osnovana.

Sopstvene prihode Ustanova je dužna da koristi za pokriće troškova nastalih obavljanjem poslova kojima je prihod ostvaren i za unapređenje djelatnosti Ustanove.

Pod unapređenjem djelatnosti Ustanove smatra se: ulaganje u prostor, opremu i druga sredstva potrebna za obavljanje djelatnosti; stručno usavršavanje i osposobljavanje zaposlenih; poboljšanje uslova rada; učešće u međunarodnim projektima i aktivnostima i medijska promocija Ustanove.

**Donacije i druge pomoći**

**Član 26**

Ustanova je dužna da sredstva donacije i druge pomoći koristi u skladu sa namjenom koju odredi donator, odnosno davalac pomoći.

Donacije i pomoći kojima nije određena namjena koriste se za ostvarivanje djelatnosti i ulaganje u poboljšanje uslova poslovanja Ustanove.

**Imovina**

**Član 27**

Imovina Ustanove je imovina Osnivača i čine je pokretne i nepokretne stvari, prava, i novčana sredstva koja su obezbijeđena od strane Osnivača, stečena obavljanjem djelatnosti ili pribavljena iz drugih izvora, evidentirana na način i po postupku utvrđenim Zakonom o državnoj imovini.

Ustanova i Osnivač dužni su da vode evidenciju o imovini u skladu sa propisima.

**Nadzor**

**Član 28**

Upravni nadzor nad radom Ustanove vrši organ lokalne uprave Osnivača nadležan za poslove sporta.

**VI JAVNOST RADA I ZAŠTITA**

**Javnost rada**

**Član 29**

Rad Ustanove je javan.

Javnost rada obezbjeđuje se:

* informisanjem subjekata koji imaju pravni interes za praćenje rada i poslovanje Ustanove (zaposleni, Osnivač) i povremenim obavještavanjem šire javnosti,
* objavljivanjem planova i izvještaja o radu, opštih akata, publikacija i kataloga,
* davanjem saopštenja za javnost, organizovanjem konferencija za medije,
* saradnjom sa relevantnim subjektima od značaja za obavljanje djelatnosti Ustanove,
* informisanjem zaposlenih o pitanjima koja su od značaja za organizaciju rada, ekonomski i socijalni položaj zaposlenih,
* omogućavanjem pristupa informacijama, u skladu sa zakonom.

O javnosti rada Ustanove staraju se Savjet i direktor, u skladu sa svojim nadležnostima.

**Informisanje zaposlenih**

**Član 30**

Informisanje zaposlenih vrši se putem pisanih obavještenja na oglasnoj tabli i internet stranici Ustanove, omogućavanjem uvida u odgovarajuća akta i dokumentaciju, i na drugi prikladan način, u skladu sa zakonom.

**Zaštita podataka**

**Član 31**

Savjet i direktor dužni su da obezbijede zaštitu podataka o ličnosti, i zaštitu podataka koji su u skladu sa zakonima označeni određenim stepenom tajnosti.

**Zaštita životne sredine**

**Član 32**

Direktor je dužan da, u skladu sa zakonom, obezbjeđuje zaštitu prirode i životne sredine, od uticaja za obavljanje djelatnosti Ustanove.

**VII OPŠTA I POJEDINAČNA AKTA**

**Vrste opštih akata**

**Član 33**

Opšta akta Ustanove su:

* statut,
* poslovnik o radu Savjeta,
* pravilnici,
* posebne odluke.

Opšta akta iz stava 1 ovog člana sadrže obrazloženje u kojem su navedeni pravni osnov za donošenje, razlozi donošenja, usaglašenost sa zakonima i drugim propisima, i procjena sredstava za sprovođenje tog opšteg akta.

**Izmjene i dopune Statuta i drugih opštih akata**

**Član 34**

Inicijativu za izmjene i dopune Statuta i drugih opštih akata može da pokrene direktor, predsjednik Savjeta, više od polovine članova Savjeta ili više od polovine od ukupnog broja zaposlenih.

Inicijativa iz stava 1 ovog člana mora da sadrži analizu stanja, pojava i problema u oblasti koju je potrebno urediti izmjenama i dopunama opšteg akta, i podnosi se Savjetu.

Ako obim izmjena i dopuna Statuta, odnosno drugog opšteg akta prelazi više od polovine važećih odredbi, priprema se novi Statut, odnosno drugi opšti akt.

**Pojedinačna akta**

**Član 35**

Pojedinačnim aktima rješavaju se prava, obaveze i interesi zaposlenih i drugih fizičkih i pravnih lica.

**VIII PRELAZNE I ZAVRŠNE ODREDBE**

**Član 36**

Aktuelni saziv Savjeta nastavlja sa radom do isteka mandata na koji je imenovan.

**Član 37**

Izbor direktora, donošenje akta o unutrašnjoj organizaciji i sistematizaciji poslova u Ustanovi i drugih opštih akata Ustanove, u skladu sa ovim Statutom, izvršiće se u roku od 90 dana od dana stupanja na snagu ovog Statuta.

**Član 38**

Stupanjem na snagu ovog Statuta prestaje da važi Statut Javne ustanove Sportska dvorana u Tivtu br. 27 od 20.02.1998. godine, i Odluka o izmjeni i dopuni Statuta Javne ustanove Sportska dvorana u Tivtu br. 215 od 13.12.2012. godine.

**Član 39**

Ovaj Statut stupa na snagu danom stupanja na snagu Odluke o davanju saglasnosti na Statut Javne ustanove Sportska dvorana Tivat koju donosi Osnivač, i biće objavljen u “Službenom listu Crne Gore – opštinski propisi”.

Broj: 202

Tivat, 30.08.2021. godine

Predsjednik Savjeta,

Backo Backović

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_